text: DF vil fjerne ølafgift efter rekord-juli for grænsehandel
  05 august 2015 kl. 07.11
  En rekordomsætning for grænsehandlen i juli måned fører til, at politikerne vil se på afgifterne.
  Juli måned har været rekord god for grænsehandlen. Og rekorden får nu skatteordføreren for DF, Dennis Flydtkjær, til at reagere, skriver JydskeVestkysten. Han vil have handelen over grænsen begrænset.
  - Hvis det går så godt for grænsehandlen, så er vi nødt til at tage yderligere initiativer for at begrænse den. Vi vil gerne se på afgiften på øl, hvis vi kan finde pengene til det, og spiritus og vin er også noget af det, folk kører efter, siger Dennis Flydtkjær.
  Også Venstre vil skære i grænsehandlen.
  - Vi skal gøre alt for at begrænse den i det omfang, vi kan, siger skatteordfører fra regeringspartiet, Louise Schack Elholm.
  Det er ikke første gang, at politikerne piller ved afgifterne. Afgiften på sodavand blev fjernet helt den 1. januar 2014, mens 15 procent af ølafgiften blev fjernet 1. juli 2013.
  